Folketing
2006-02-02

Der er ikke noget, der tilsiger, at en familie, hvor det er to kvinder, der bor sammen, eller er to mænd, der bor sammen, er en dårligere familie og et dårligere sted at vokse op for et barn end der, hvor der er tale om, at det er en far og mor, eller for den sags skyld, hvis det er en enlig, som har ansvaret for barnets opvækst. Derfor mener vi, at det er helt afgørende, at forslaget på det her punkt bliver ændret, og der vil i alle tilfælde komme et ændringsforslag. Enhedslisten vil i hvert tilfælde sammen med andre partier arbejde for et ændringsforslag, som sikrer en reel ligestilling mellem lesbiske, enlige og heteroseksuelle par. Et andet problem, der er i det forslag, der ligger i dag, er hele spørgsmålet om forældreegnethed. Man kan jo sige, at det er lidt underligt. Vi lever i et samfund, hvor det heldigvis ikke er sådan, at samfundet som sådan tager stilling til, om to skal have ret til at få et barn sammen.